Möödunud laupäeval tõmmati kolm vastvalatud kella üles kiriku torni.     Kuusalu kirikuõpetaja JAANUS JALAKAS ja kolm uhiuut tornikella: Laurentsius, Maarja ning Katariina. Foto Toomas Mäeväli   Kellad õnnistatakse tuleva pühapäeva, 31. oktoobri jumalateenistusel. Pühitsema on oodatud peapiiskop emeritus Kuno Pajula. Pärast jumalateenistust on kirikus Arsise kellade ansambli kontsert.    EELK Kuusalu Laurentsiuse koguduse õpetaja Jaanus Jalaka ettepanekul on kelladele pandud nimed kihelkonna kirikute kaitsepühakute järgi - suurem on Laurentsius, keskmine Maarja ja väiksem Katariina. Laurentsius on Kuusalu, Maarja on Loksa ja Katariina Leesi kiriku kaitsepühak.    Kellad toodi Kuusallu 19. oktoobril Saksamaalt Vestfaalist valukojast Petit&Gebrüder Edelbrock. Kellameister ja valukoja omanik on Hans Göran Hüesker.  Eelmisel nädalal olid need hoiul kiriku eeskojas ning  soovijatele pakuti võimalust minna lähemalt uurima. Kiriku uusi kelli käisid vaatamas ka Kuusalu lasteaia Jussike mitu rühma.    EELK Kuusalu Laurentsiuse kogudus sai kellade jaoks PRIA kohaliku elu arendamise ja mitmekesistamise meetmest toetust 567 793 krooni. Omaosaluse, ligi 4000 eurot ehk üle 60 000 krooni, maksis 1939. aastani Kuusalu kirikuõpetaja ametis olnud Kentmanni perekonna ühing Saksamaalt.       Tornikellade tellija ja seadistaja TOOMAS MÄEVÄLI   Kellade valamist vahendas ja need paigaldab Mäeväli Orelitöökoda. Selle juht ning kellade häälestaja on Kuusalu elanik Toomas Mäeväli, kelle vanaisa oli Kuusalu kunagine kirikuõpetaja Eduard Salumäe.